《邹一桂山水画歌》
清代·弘历

一桂绘事素所知，家法相传善花鸟。近为山水颇入神，左右逢源真复好。

横图大岭作远屏，一谷寒烟散林表。兮来别干殊秀拔，层列冈峦致窈窱。

山穷水抱凡几曲，野桥不计大与小。笠亭蜗舍相间出，红莲宫矗青松杪。

倪黄宗派何须论，要当取师於大造。春华秋实以怡情，智水仁山从体道。

为术贵慎有名言，其然否乎堪绝倒。